**Malminiitty** (ruots. *Malmängen*) on Simonkylän kaupunginosaan kuuluva lähiö Vantaalla. Se sijaitsee Simonkylän koillisosassa ja Koivukylän eteläpuolella. Alueella on yli 600 asuntoa, ja asukkaita hieman alle tuhat. Malminiitty edustaa arkkitehtuuriltaan varhaista lähiörakentamista, jossa alue oli yhtenä esimerkkialueista pääkaupunkiseudulla. 

Taloista suuri osa on 1960–1970-lukujen taitteessa rakennettuja VVO:n omistamia betonikerrostaloja, jotka ovat väriltään yhtenäisen valkoisia ja kellarikerroksen kohdalta siniharmaita. Ikkunoiden vaakalinja korostuu keltaisin, punaisin ja sinisin julkisivupellein, joilla on tavoiteltu funktionalistista vaikutelmaa. Suurimmassa osassa taloja on seitsemän kerrosta. Mukaan mahtuu kuitenkin myös VAV:n asuntoja ja asunto-osakeyhtiöitä. Lähiön itäreunassa on 1980-luvulla valmistuneita rivitaloja.

Alueen maisemassa erottuvat kerrostalojen lisäksi selkeästi myös 47-metrinen Hiekkaharjun vesitorni.

Historia
--------

Lähiöön kohdistui valmistuessaan paljon muuttoa maaseudulta, ja alue yhdistettiin pitkään nuorisojengeihin ja järjestyshäiriöihin. 1980-luvun alussa aluetta pidettiin yhtenä Vantaan huonomaineisimmista lähiöistä. Alue tunnettiin aluksi nimellä Uusiniitty.

2010-luvulla lähiöön on valmistunut myös modernimpaa arkkitehtuuria edustavia kerrostaloja. Vuonna 2015 noin kilometrin päähän Malminiitystä avattu Leinelän rautatieasema paransi merkittävästi alueen liikenneyhteyksiä. Asemalla pysähtyvät I- ja P-junat, jotka kulkevat eri reittejä Helsinkiin.

Palvelut
--------

Malminiityn palveluita ovat muun muassa päiväkoti ja hoitokoti. Lisäksi noin puolen kilometrin päässä Simonkylän keskustan liikekeskuksessa on apteekki, grilli, ruokakauppa, kioski ja kukkakauppa.*lähde?* Malminiityn asuinalueen länsipuolella sijaitsee Simonkylän yläkoulu ja itäpuolella Hiekkaharjun alakoulu. Malminiityssä on myös 9-väyläinen frisbeegolf-rata. Malminiityn vieressä olevaa metsäaluetta Simonkylänpuistoa on kutsuttu hyväksi lähiluontoalueeksi. Puistossa on lenkkipolku kuntopisteineen sekä talvisin hiihtolatu ja pulkkamäki.

Lähteet
-------

1. ↑  Aluejaot: Postinumeroalueet *Vantaan karttapalvelu (kartta.vantaa.fi)*. Viitattu 24.5.2021.
2. 1 2  Helsingin karttapalvelu (Kaupunginosajako, Malminiitty pistemerkattu) *kartta.hel.fi*. Viitattu 24.5.2021.
3. 1 2 3 4 5 6 7  Malminiitty, Simonkylä (PDF) *vantaa.fi*.  5.11.2008. Maankäyttötoimi, Vantaan kaupunki.  Arkistoitu 24.5.2021. Viitattu 24.5.2021.
4. ↑  Vantaa alueittain (2015) (pdf) (65 Simonkylä, teoksen s. 154–157)  huhtikuu 2016. Vantaan kaupunki, vantaa.fi.  Arkistoitu 8.5.2016. Viitattu 6.7.2016.
5. 1 2  Kemppi, Emilia: Täältä tullaan elämä - Malminiitty 1982 *Yle (yle.fi)*.  27.03.2012. Viitattu 24.5.2021.
6. ↑  As Oy Vantaan Purppurakoivu  3.7.2014. Luja-yhtiöt. Viitattu 24.5.2021.
7. ↑  As Oy Vantaan Purppurakoivu Luja-yhtiöt. Viitattu 24.5.2021.
8. ↑  Malminiityn frisbeegolfrata *Frisbeegolfradat*. Viitattu 24.5.2021.
9. ↑  Rämö, Marjo: Luonnonrauhaa lähellä kotia – Katso täältä vinkit Vantaan lähiluontokohteista *Vantaan Sanomat*.  10.4.2020. Viitattu 24.5.2021.
10. ↑  Vantaan lähiluonnossa Simonkylänpuisto *Youtube*.  26.5.2020. Vantaan kaupunki. Viitattu 2.15.2021.

Aiheesta muualla
----------------

* Kuvia tai muita tiedostoja aiheesta **Malminiitty** Wikimedia Commonsissa